Sydney Pollack

Sidney Pollack a l'é stàit un regista ëd cine, un produtor e n'ator.

A l'era nassù a Lafayette, ant l'Indian-a, al 1m ëd lui dël 1934, an na famija d'imigrant russ, e a l'é chërsù a South Bend (sempe ant l'Indian-a); a l'é mòrt ëd càncher a Los Angeles ai 26 ëd maj dël 2008.

Già dal liceo a l'era tirà da l'art dramàtica e a l'era andàit a New York, anté ch'a l'ha studià sota la diression ëd Sanford Meisner.
A l'é peui dventà l'assistent ëd Meisner, ch'a l'ha consejaje d'orientesse vers la regìa e a l'ha mandalo da Lew Wasserman, ël padron d'MCA.
Pollack a l'ha tramudà a Los Angeles, an Califòrnia.

Dël 1965 a realisa sò prim longh-metrage, con Anne Bancroft e Sidney Poitier, ma a arsèiv na crìtica greva.
Caraterìstiche arcorente dij film ëd Pollack a son la presensa d'ator arnomà e ël melodrama: antra j'ator ch'a l'han arsità për chiel a-i son Natalie Wood, Robert Redford, Jane Fonda, Al Pacino, Marthe Keller, Dustin Hoffman, Meryl Streep, Tom Cruise, Harrison Ford e Nicole Kidman.
Ansema a Anthony Minghella, Pollack a l'ha creà la sossietà ëd produssion Mirage Enterprises.
Ant ij darié agn ëd soa vita a l'é dedicasse ëd pì a la produssion e a fé l'ator: a l'é comparì an Eyes Wide Shut, dë Stanley Kubrick, e, dël 2007, an Michael Clayton, ëd Tony Gilroy, che Pollack a l'avìa co-produvù.

 Film prinsipaj 
 Jeremiah Johnson (1971)
 Bobby Deerfield (1977). Un dij sò film pì përsonaj: na stòria 'd passion antra 'n pilòta 'd corse merican (Al Pacino) e n'europenga malavia 'd na maladìa misteriosa (Marthe Keller). Ës film a l'é nen andàit tant bin.
 Tootsie (1982). Un sucess grandios. Dustin Hoffman a l'é n'ator disocupà ch'a dev travestisse për trové na part. A l'é l'ùnica comedia ëd Pollack.
 Out of Africa (1986, con Robert Redford e Meryl Streep). Ës film, adatassion dla conta ëd Karen Blixen, a pija set Premi Oscar.
 Havana (1990)
 Sabrina (1995, con Harrison Ford)

Pollack, Sidney
Pollack, Sidney